KOMISSION TÄYTÄNTÖÖNPANOASETUS (EU) 2022/2091,

annettu 25 päivänä elokuuta 2022,

täytäntöönpanoasetuksen (EU) 2017/892 ja täytäntöönpanoasetuksen (EU) N:o 511/2012 muuttamisesta siltä osin kuin on kyse hedelmä- ja vihannesalan sekä maito- ja maitotuotealan hyväksyttyjä tuottajaorganisaatioita, tuottajaorganisaatioiden liittoja ja toimialakohtaisia organisaatioita koskevista jäsenvaltioiden ilmoituksista

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon maataloustuotteiden yhteisestä markkinajärjestelystä ja neuvoston asetusten (ETY) N:o 922/72, (ETY) N:o 234/79, (EY) N:o 1037/2001 ja (EY) N:o 1234/2007 kumoamisesta 17 päivänä joulukuuta 2013 annetun Euroopan parlamentin ja neuvoston asetuksen (EU) N:o 1308/2013 (1) ja erityisesti sen 174 artiklan 1 kohdan a alakohdan, 174 artiklan 2 alakohdan a sekä 223 artiklan 3 kohdan b alakohdan,

sekä katsoo seuraavaa:

(1) Asetuksessa (EU) N:o 1308/2013 vahvistetaan tuottajaorganisaatioiden, tuottajaorganisaatioiden yhteenliittymien ja toimialakohtaisten organisaatioiden hyväksyntää koskevat erityissäännöt ja siirretään komissiolle valta antaa tältä osin delegoituja säädöksiä ja täytäntöönpanosäädöksiä.

(2) Asetuksessa (EU) N:o 1308/2013 säädetään, että jäsenvaltioiden on ilmoitettava komissiolle päätöksistään, jotka koskevat tuottajaorganisaatioiden, tuottajaorganisaatioiden yhteenliittymien ja toimialakohtaisten organisaatioiden hyväksynnän myöntämistä, epäämistä tai peruuttamista edellisen kalenterivuoden aikana.

(3) Komission täytäntöönpanoasetuksessa (EU) 2017/892 (2) säädetään hedelmä- ja vihannesalalla sekä hedelmä- ja vihannesjalostealalla hyväksyttyjä tuottajaorganisaatioita, tuottajaorganisaatioiden liittoja ja tällaisten yksiköiden kansainvälisiä organisaatioita koskevista tietyistä raportointivelvoitteista.

(4) Komission täytäntöönpanoasetuksessa (EU) N:o 511/2012 (3) säädetään muun muassa maito- ja maitotuotealan hyväksyttyjä tuottajaorganisaatioita, hyväksyttyjen tuottajaorganisaatioiden liittoja ja toimialakohtaisia organisaatioita koskevista raportointivelvoitteista.

(5) Komission delegoidussa asetuksessa (EU) 2016/232 (4), sellaisena kuin se on muutettuna komission delegoidulla asetuksella (EU) 2022/2092 (5) säädetään hyväksyttyjen kansallisten ja kansainvälisten tuottajaorganisaatioiden, tuottajaorganisaatioiden liittojen ja toimialakohtaisten organisaatioiden parannetusta ja virtaviivaistetusta ilmoitusjärjestelmästä kaikille aloille yhdenmukaisella tavalla. Sen vuoksi mainitussa asetuksessa vahvistettuja sääntöjä jäsenvaltioiden ilmoituksista sovelletaan hyväksyttyjä tuottajaorganisaatioita koskeviin tietoihin kaikilla asetuksen (EU) N:o 1308/2013 1 artiklan 2 kohdassa luetelluilla maataloustuotteiden aloilla, mukaan lukien hedelmä- ja vihannesalan sekä hedelmä- ja vihannesjalostealan osalta täytäntöönpanoasetuksen (EU) 2017/892 21 artiklan nojalla ja maito- ja maitotuotealan osalta täytäntöönpanoasetuksen (EU) N:o 511/2012 1 artiklan nojalla vaaditut tiedot.

(6) Jotta jäsenvaltioiden ei tarvitsisi toimittaa vaadittuja tietoja kahdesti, on aiheellista muuttaa täytäntöönpanoasetuksia (EU) 2017/892 ja (EU) N:o 511/2012.

(7) Sen varmistamiseksi, että vanhan ja uuden ilmoitusjärjestelmän välillä ei ole häiriöitä, tässä asetuksessa vahvistettuja sääntöjä olisi sovellettava 1 päivästä tammikuuta 2023.

(8) Tässä asetuksessa säädetyt toimenpiteet ovat maatalouden yhteisen markkinajärjestelyn komitean lausunnon mukaiset,

ON HYVÄKSYNYT TÄMÄN ASETUKSEN:

1 artikla Poistetaan täytäntöönpanoasetuksen (EU) 2017/892 liitteessä II olevassa A osassa 2 kohta.

2 artikla Poistetaan täytäntöönpanoasetuksen (EU) N:o 511/2012 1 artikla.

3 artikla Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä. Sitä sovelletaan 1 päivästä tammikuuta 2023.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 25 päivänä elokuuta 2022. Komission puolesta Puheenjohtaja Ursula VON DER LEYEN

(1) EUVL L 347, 20.12.2013, s. 671.

(2) Komission täytäntöönpanoasetus (EU) 2017/892, annettu 13 päivänä maaliskuuta 2017, Euroopan parlamentin ja neuvoston asetuksen (EU) N:o 1308/2013 soveltamissäännöistä hedelmä- ja vihannesalan sekä hedelmä- ja vihannesjalostealan osalta (EUVL L 138, 25.5.2017, s. 57).

(3) Komission täytäntöönpanoasetus (EU) N:o 511/2012, annettu 15 päivänä kesäkuuta 2012, neuvoston asetuksessa (EY) N:o 1234/2007 säädetyistä tuottajaorganisaatioita ja toimialakohtaisia organisaatioita sekä sopimusneuvotteluja ja -suhteita koskevista ilmoituksista maito- ja maitotuotealalla (EUVL L 156, 16.6.2012, s. 39).

(4) Komission delegoitu asetus (EU) 2016/232, annettu 15 joulukuuta 2015 Euroopan parlamentin ja neuvoston asetuksen (EU) N:o 1308/2013 täydentämisestä tuottajayhteistyön tiettyjen näkökohtien osalta (EUVL L 44, 19.2.2016, s. 1).

(5) Komission delegoitu asetus (EU) 2022/2092, annettu 25 päivänä elokuuta 2022, delegoidun asetuksen (EU) 2016/232 ja delegoidun asetuksen (EU) 2017/891 muuttamisesta jäsenvaltioiden tekemien hyväksyttyjä tuottajaorganisaatioita, tuottajaorganisaatioiden yhteenliittymiä ja toimialakohtaisia organisaatioita koskevien ilmoitusten osalta (katso tämän virallisen lehden sivu 18).